R2 miljoen vir slaggate landwydArgieffoto AfriForum het Maandag met sy nasionale veldtog vir die herstel van slaggate in die onderskeie provinsies in die land begin. Tydens dié veldtog, wat as nasionale slaggatmaand bekendstaan, sal sowat 12 000 slaggate in die dorpe waar AfriForum-takke gevestig is teen ’n koste van R2 miljoen herstel word. Marcus Pawson, AfriForum se hoof van plaaslike regerings, het gesê die doel van die projek is om staatsonafhanklikheid binne gemeenskappe te bevorder deur van selfdoenaksies gebruik te maak. “Tydens die organisasie se ‘10 dae van selfstandigheid’-veldtog in 2015 is sowat R1,3 miljoen aan die herstel van slaggate bestee. Met die nuwe veldtog wil ons ’n veel groter rol speel deur paaie oor die hele land te verbeter,” het Pawson gesê. “Verskeie munisipaliteite is reeds skriftelik deur AfriForum gemaan om die paaie sélf te herstel. Munisipaliteite wat nie aan dié eise gehoor gee nie sal vir die onkoste verantwoordelik wees.” Altesaam 125 AfriForum-takke neem aan die veldtog deel en sowat 300 ton teer sal tydens herstelwerk gebruik word. Die veldtog kom op 31 Mei tot ’n einde.